สังคายนา...รัฐวิสาหกิจบักโกรก
การประชุมคณะกรรมการกำกับนโยบายรัฐวิสาหกิจ (กนร.) ครั้งที่ 1/2555 ถือว่ามีภาพที่ชัดเจนเป็นครั้งแรก
10 ก.พ. 2555

การประชุมคณะกรรมการกำกับนโยบายรัฐวิสาหกิจ (กนร.) ครั้งที่ 1/2555 ถือว่ามีภาพที่ชัดเจนเป็นครั้งแรก 
เมื่อมีการสั่งให้ชำระสะสางผลการขาดทุนและให้พลิกฟื้นผลขาดทุนของรัฐวิสาหกิจต่างๆ อย่างชัดเจน
กิตติรัตน์ ณ ระนอง รองนายกรัฐมนตรีและ รมว.คลัง ในฐานะประธานกรรมการกำกับนโยบายด้านรัฐวิสาหกิจ เปิดเผยว่า ได้มีมติการจัดทำแผนปรับบทบาท (พลิกฟื้น) ขององค์กรและหน่วยงานต่างๆ ดังนี้ องค์การตลาดเพื่อเกษตรกร องค์การสะพานปลา องค์การคลังสินค้า องค์การตลาด องค์การส่งเสริมกิจการโคนมแห่งประเทศไทย และบริษัท อู่กรุงเทพ 
สำหรับองค์การตลาด อยู่ระหว่างการปรับปรุงแผนยุทธศาสตร์ตามข้อสังเกตของสำนักงานคณะกรรมการนโยบายรัฐวิสาหกิจ (สคร.) เพื่อนำเสนอกระทรวงมหาดไทยให้ความเห็นชอบภายในเดือน มี.ค. 2555
องค์การคลังสินค้า (อคส.) ความคืบหน้านั้นอยู่ระหว่างการดำเนินการปรับปรุงกรอบแผนฟื้นฟู เพื่อจะได้นำเสนอกระทรวงพาณิชย์ให้ความเห็นในเดือน มี.ค. 2555 และยังคงเหลือการดำเนินการปิดงบการเงินโครงการปี 2549-2554 อีก 72 งบ (จาก 103 งบ)




องค์การตลาดเพื่อเกษตรกร (อ.ต.ก.) อยู่ระหว่างการทบทวนแผนปรับบทบาทและปรับปรุงแผนปรับบทบาท (พลิกฟื้น) อ.ต.ก. ปีบัญชี 2555-2558
องค์การสะพานปลา (อสป.) เร่งแก้ไขปัญหาการจัดหาที่ดินเพื่อทำการก่อสร้างสำนักงานใหม่ (ยานนาวา) ตามโครงการพัฒนาสะพานปลากรุงเทพ ซึ่งโครงการดังกล่าวอยู่ระหว่างการพิจารณาของสำนักงานคณะกรรมการพัฒนาการเศรษฐกิจและสังคมแห่งชาติ (สศช.)
บริษัท อู่กรุงเทพ (บอท.) เร่งรัดให้ บอท.จัดทำแผนธุรกิจ แผนการเงิน และแผนการตลาดที่สะท้อนถึงประมาณการผลตอบแทนที่หน่วยงานจะได้รับภายในระยะเวลา 5-10 ปี ของโครงการย้ายสถานที่ประกอบกิจการอู่เรือ (อ.สัตหีบ จ.ชลบุรี) โครงการพัฒนาพื้นที่สถานประกอบการเดิม (ยานนาวา) และโครงการร่วมมือกับภาคเอกชนในการขยายธุรกิจและทำการตลาดเชิงรุก ซึ่งอยู่ระหว่างการพิจารณาของ สศช.
องค์การส่งเสริมกิจการโคนมแห่งประเทศไทย (อ.ส.ค.) ได้ดำเนินการจัดทำแผนวิสาหกิจประจำปี 2555-2559 และแผนปฏิบัติการประจำปี 2555 แล้วเสร็จ และได้รับความเห็นชอบจากคณะกรรมการ อ.ส.ค. เมื่อวันที่ 30 พ.ค. 2554 แล้ว 
ทั้งนี้ เนื่องจากเหตุอุทกภัยในปลายปี 2554 ส่งผลกระทบให้ อ.ส.ค. มีรายได้ ค่าใช้จ่าย และกำไรสุทธิ ในปีงบประมาณ 2555 ลดลง ดังนั้น อ.ส.ค. จึงต้องปรับเป้าหมายประมาณการงบกำไรขาดทุน ซึ่งขณะนี้ อ.ส.ค. อยู่ระหว่างการจัดทำแผนปฏิบัติการประจำปี 2555 เพิ่มเติม
นอกจากนี้ ที่ประชุม กนร. รับทราบความคืบหน้าในการดำเนินการแก้ไขปัญหาการดำเนินธุรกิจของบริษัท ทีโอที และบริษัท กสท โทรคมนาคม 
ส่วนประเด็นข้อพิพาททางกฎหมายนั้น ไม่สามารถดำเนินการแก้ไขปัญหาได้ เนื่องจากข้อพิพาทต่างๆ อยู่ในกระบวนการที่รอการพิพาทของศาล ซึ่งทั้งหมดเป็นคดี Access Charge ของบริษัท ทีโอที




สคร. และรัฐวิสาหกิจทั้ง 5 แห่ง ประกอบด้วย ทีโอที กสทฯ กฟผ. กฟน. และ กฟภ. อยู่ระหว่างการศึกษาความเป็นไปได้ในการใช้ Fiber Optic ซึ่งเป็นการนำทรัพย์สินของแต่ละแห่งที่มีอยู่ในพื้นที่ต่างๆ ร่วมกัน โดยได้กำหนดพื้นที่ในการศึกษา 2 พื้นที่ ได้แก่ พัทยา จ.ชลบุรี และเขตหนองจอก กรุงเทพฯ
ที่ผ่านมา ทีโอที และ กสทฯ ได้ดำเนินการจัดทำแผนพลิกฟื้นทางการเงิน และได้ดำเนินการตามแผนดังกล่าวมาตั้งแต่ปี 2552 แล้ว แต่ผลการดำเนินงานโดยรวมของทีโอที และ กสทฯ ยังไม่สะท้อนถึงการพลิกฟื้นฐานะทางการเงิน เนื่องจากทีโอที และ กสทฯ อยู่ระหว่างการดำเนินการตามแผนธุรกิจพลิกฟื้นกิจการ
ส่วนการแก้ไขปัญหาการขาดทุนของบริษัท ไม้อัดไทย (มอท.) ในปัจจุบัน มอท.ได้หยุดการดำเนินกิจการแล้ว เนื่องจากขาดเงินทุนหมุนเวียน 
ทั้งนี้ มอท.ได้ช่วยเหลือพนักงานโดยการจัดทำโครงการเกษียณอายุก่อนกำหนด และมีพนักงานเข้าร่วมจำนวน 365 คน ซึ่งจะได้รับเงินชดเชยประมาณ 25 เท่าของเงินเดือน มีพนักงานโอนย้ายไปองค์การอุตสาหกรรมป่าไม้ (อ.อ.ป.) จำนวน 18 คน และมีพนักงานที่ไม่เข้าร่วมโครงการจำนวน 38 คน ในการนี้ มอท.ได้กู้ยืมเงินจากธนาคารอิสลามแห่งประเทศไทย จำนวน 290 ล้านบาท เพื่อชำระหนี้สินและค่าใช้จ่ายต่างๆ โดยมีกำหนดชำระคืนทั้งหมดภายในเดือน พ.ค. 2555 และ อ.อ.ป. เป็นผู้รับผิดชอบดอกเบี้ย ซึ่ง ณ วันที่ 31 ธ.ค. 2554 มอท.มีหนี้สินรวมทั้งสิ้น 661 ล้านบาท 
ปัจจุบัน มอท.อยู่ระหว่างการขายที่ดินจำนวนประมาณ 50 ไร่ เพื่อชำระหนี้สินทั้งหมด และให้โอนทรัพย์สินที่เหลือทั้งหมดให้แก่ อ.อ.ป.
กิตติรัตน์ กล่าวว่า ที่ประชุมได้มีการรายงานถึงการแก้ไขการดำเนินกิจการบริษัท ทีโอที และบริษัท กสท โทรคมนาคม ซึ่งมีประเด็นข้อพิพาททางกฎหมาย ทำให้ไม่สามารถดำเนินการได้ เนื่องจากอยู่ในระหว่างการพิจารณาของชั้นศาล 
อย่างไรก็ตาม ได้มอบหมายให้ทางกระทรวงเทคโนโลยีสารสนเทศและการสื่อสาร (ไอซีที) รับไปดูแลแผนฟื้นฟู อาทิ ระบบการพัฒนาโครงข่าย 3จี และการลดบุคลากร ส่วนแผนการดำเนินงานของบประมาณในขณะนี้นั้น อยู่ในระหว่างการรอ สศช.ดำเนินการอยู่ ซึ่งทางกระทรวงไอซีทีอาจต้องมีการปรับปรุงข้อมูลบางส่วน
ขณะที่ ประสงค์ พูนธเนศ ผู้อำนวยการสคร. กล่าวว่า ปัจจุบันมีหน่วยงานในกำกับของรัฐวิสาหกิจที่เข้าข่ายดำเนินกิจการขาดทุน 5 หน่วยงาน ประกอบด้วย องค์การตลาด องค์การคลังสินค้า องค์การตลาดเพื่อเกษตรกร องค์การสะพานปลา และองค์การส่งเสริมกิจการโคนมแห่งประเทศไทย ซึ่งทั้งหมดจะให้กระทรวงการคลัง และทางธนาคารอาคารสงเคราะห์เข้ามามีส่วนร่วมในการแก้ไขปัญหาดังกล่าว 
สำหรับรัฐวิสาหกิจอื่นที่อยู่ในการดูแลของรัฐบาล ควรดำเนินงานให้มีประสิทธิภาพสูงสุด เพราะหากดำเนินงานไม่สามารถแข่งขันกับภาคเอกชนได้ ก็จะมีการประเมินเพื่อพิจารณายกเลิกกิจการต่อไป